sel-iyi-d mliḥ a win i ḥemmleɣ, aqli beddeɣ ɣef tewwurt n tudert tamaynut, ur ḥṣiɣ fell-as kra, aqli am tderɣalt tleḥḥu lḥiḍ lḥiḍ, i wakken ur tɣelli ara, ufiɣ-d iman-iw d taklit, deg umraḥ anda ttnuzun waklan, yuɣa-iyi yiwen seg yergazen, maca nekkini ur t-bɣiɣ ara, acku ur t-ssineɣ ara, teẓriḍ tayri d twaresnit ur ttemlalen ara, meɛna nekk ad lemdeɣ ad t-ḥemmleɣ, ad as-aɣeɣ awal, ad xedmeɣ ayen i yebɣa, ad t-sferḥeɣ, ad as-xedmeɣ ayen akk i wumi i tezmer tmeṭṭut ur nesɛi tazmert i urgaz i yesɛan tazmert, ma d kečč mazal akken kan i fsan wussan-ik, abrid n tudert sdat-k mazal-it ɣezzif, yessa d ijeǧǧigen, ad teffɣeḍ ɤer ddunit, ad tawiḍ ul-ik d ilelli, ad txemmemeḍ s tlelli ,ad thedreḍ s tlelli, ad taruḍ isem-ik ɣef wudem n tudert , acku d argaz, ad tidireḍ s leqder-ik axaṭer tigellelt n baba-k ur k-tettarra ara d akli n yedrimen, ur k-ttḍeqqiren ara ɣer wanda i ttaɣen, snuzun tullas, kečč ad tferneḍ taqcict i tebɣiḍ gar teqcicin, ad tt-terreḍ deg wul-ik uqbel axxam-ik, ad tcerkem tiktiwin uqbel ussan d wuḍan . Tsusem azal n dqiqa kan akken ad d-terr nnefs, tkemmel awal bessif : meɛna akka, tudert ad aɣ-tefreq iberdan, kečč ad k-tawi ɣer tudert i yelhan, ma d nekk ad iyi-tawi ɣert mara d twuri n tmeṭṭut, akken i tt-ttwalin di tmetti-nneɣ? Akka ara tekfu targit-nni-nneɣ tucbiḥt? Akka ara truḥ tidet-nni taẓidant? Akka ara yessusem usennan asčewčew n ujeḥmum? Akka ara yesseɣli waḍu afriwen n tjeǧǧigt? akka ara sfeɛjen yiḍarren lkas n tissit? I wacu i nbedd iḍ-nni ɣer wudem n waggur? Wissen ma d aɣṣab i neɣṣeb deg walluy ɣer yigenwan, dɣa rrẓent tferrtin-nneɣ, tesseɣli-aneɣ-d armi d lqaɛ?